**Kempelen Farkas**

([Pozsony](https://hu.wikipedia.org/wiki/Pozsony), [1734](https://hu.wikipedia.org/wiki/1734). [január 23.](https://hu.wikipedia.org/wiki/Janu%C3%A1r_23.) – [Bécs](https://hu.wikipedia.org/wiki/B%C3%A9cs), [1804](https://hu.wikipedia.org/wiki/1804). [március 26.](https://hu.wikipedia.org/wiki/M%C3%A1rcius_26.))

Feltaláló, polihisztor, a világ első sakkozó és beszélőgépének a megalkotója.

Kempelen Farkas 1734-ben született Pozsonyban. Apja, Kempelen Engelbert császári és királyi udvari tanácsos, anyja, Spindler Anna patríciuslány (polgárlány). Bátyja, János katonai pályára lépett.

Pozsonyban majd Győrben, Bécsben és Rómában végezte tanulmányait. Bécsben jogot és filozófiát tanult, a [rézmetszést](https://hu.wikipedia.org/wiki/R%C3%A9zmetszet) gyakorolta, de a [matematika](https://hu.wikipedia.org/wiki/Matematika) és a [fizika](https://hu.wikipedia.org/wiki/Fizika) is érdekelte. Nyelvtehetsége korán kiderült, beszélt németül, magyarul, franciául, latinul, olaszul és angolul. Műveltsége fejlesztésére megszerezte kora természettudományos, nyelvészeti és technikai könyveit.

21 évesen már fogalmazó volt a bécsi udvarban, 23 évesen udvari kancellár lett, majd Mária Terézia és II. József tanácsosa.

Első feleségét fiatalon elvesztette. Második felesége, Gobelius Anna Mária lett, 2 gyermekük nőtt fel, Teréz és Károly.

Igazi polihisztor volt, sokféle tudományos témakör érdekelte, és szerteágazó tudományos tevékenységet folytatott.

Mérnöki munkái: a schönbrunni szökőkútrendszer tervének elkészítése, a budai vár vízellátásának megoldása, a pozsonyi hajóhíd megtervezése. Gőzgépet tervezett (tárgyalt Wattal, a gőzgép tökéletesítőjével, angliai utazása során), nyomtatógépet tervezett vakok számára, és egy a Száva és az Adriai-tenger között húzódó csatornarendszer építésével is foglalkozott.

Legjelentősebb találmánya a [beszélőgép](http://www.damjanich-nkta.sulinet.hu/regidjg/Verseny98/v98final/KFarkas/beszelogep.html) volt, amit süketnémáknak és beszédhibásoknak tervezett, mégsem erről híresedett el, hanem a [sakkozógépről](http://www.damjanich-nkta.sulinet.hu/regidjg/Verseny98/v98final/KFarkas/sakkozogep.html) (1769).

Jelentősek voltak szervező munkái is. Rábeszélése hatására csatolta Mária Terézia Magyarországhoz a határőrvidéket. Csellel szállt szembe a délvidéken hatalmaskodó törökkel, megszervezte az elnéptelenedett Bánátba az új népesség telepítését. Ő költöztette Budára a nagyszombati egyetemet 1777-ben, Várszínházzá építtette át a budai kármelita kolostort (ahol 1800-ban Beethoven is hangversenyt adott). E színház 17 alapdíszletét tervezte és rövid ideig a pest-budai német színházak főfelügyelője is volt. Könyvtárrendezéssel és selejtezéssel is foglalkozott az udvarnál, valamint a magyarországi sókamarákat vezette.

A művészetekkel is szívesen foglalkozott. Verseket, epigrammákat, színdarabokat, drámákat, sőt zeneműveket is írt, amelyeket saját korában sikerrel adtak elő. Műkedvelő rézmetsző volt, és 1789-ben felvették a bécsi művészeti akadémia soraiba is.

Mindezek mellett még maradt energiája vállalkozásokra is (téglagyár, vászongyár, mintagazdaság), hogy így segítsen a szegény csallóközi magyarokon. Kempelen felvilágosult, racionális, az egész társadalomért felelős gondolkodásával messze kortársai előtt járt.

I. Ferenc - talán azért, mert Kempelen valószínűleg kapcsolatban állt az uralkodó ellen fellépő jakobinusokkal - megvonta járadékait, és nem tartott igényt szolgálataira. Szegényen halt meg 1804-ben.

Kempelen Farkast a világ első fonetikusának tartják, mivel ő alkotta meg az első olyan mechanikus szerkezetet, amely az emberi beszédhez nagyon hasonló hangokat tudott kiadni. Beszélőgépét 22 éven át tökéletesítette, 1773-ban mutatta be, majd többszörösen módosította, javított végleges változat 1788-ban készült el.